
Атлетикэ хьэлъэ
Джылахъстэней щIалэр псоми йофIэкI
ПауэрлифтингымкIэ, двоеборьемкIэ, щылъу хьэлъэ къэIэтынымкIэ дунейпсо чемпионат иджыблагъэ Мэзкуу щекIуэкIащ.
Тэрч щIыналъэм хыхьэ Ботэщей къуажэм щыщ Ервас Руслан двоеборьем къыщыпэлъэщын зэхьэзэхуэм кърихьэлIакъым. Псоми ефIэкIри, ар дуней псом и чемпион хъуащ икIи зэпеуэм и дыщэ медалыр зыIэригъэхьащ.
Ервас Руслан иджыпсту Мэзкуу зыщегъасэ, абы щыпсэу Рагулин Сергей и унафэм щIэту.
Хьэтау Ислъам.
Бокс
Къущхьэ Iэмин и дыжьын медалыр
Тыркум и Анталие къалэм жэпуэгъум и 21 — 28-хэм щекIуэкIа Европэм и чемпионатым дыжьын медалыр къыщихьащ Къущхьэ Iэмин.
Зэхьэзэхуэм хэтащ Европэм и къэрал 32-м икIа зи ныбжьыр илъэс 17 — 18-м ит боксёр 300-м нэблагъэ. Килограмм 75-м нэс зи хьэлъагъхэм я зэпеуэм Къущхьэ Iэмин дыжьын медалыр къыщихьащ. И блыпкъым фэбжь хьэлъэ игъуэта пэтми, абы лIыгъэ хэлъу зэIущIиплI иригъэкIуэкIащ икIи етIуанэ увыпIэр иубыдыну хузэфIэкIащ.
Къущхьэ Iэмин ягъасэ тренер цIэрыIуэхэу КIэрэф Залымрэ Джабоев Сергорэ.
Темыр Дисанэ.
Дзюдо
Елчэпар Дианэ етIуанэ увыпIэр къехь
Къэбэрдей-Балъкъэрым и дзюдоистхэм медалищ щызыIэрагъэхьащ Урысей Федерацэм IэщэкIэ ЗэщIэузэда и Къарухэм я зэхьэзэхуэм.
Мейкъуапэ къэрал технологие университетым и спортзалым щекIуэкIащ Урысей Федерацэм IэщэкIэ ЗэщIэузэда и Къарухэм я зэпеуэ. Абы хэтащ къэралым и щIыпIэ псоми къикIа зи ныбжьыр илъэс 21-м нэмыса дзюдоисти 150-м нэблагъэ.
Килограмм 70 зи хьэлъагъхэм я зэпеуэм хъарзынэу зыкъыщигъэлъэгъуащ Елчэпар Дианэ. И хьэрхуэрэгъу псоми ефIэкIри, ар финалым нэсащ, арщхьэкIэ, ди жагъуэ зэрыхъунщи, абы къыщефIэкIащ Ставрополь крайм щыщ Носовэ Елизаветэ. Арати, ди лъахэгъум дыжьын медалыр къылъысащ.
Зэхьэзэхуэм ещанэ увыпIэр щаубыдащ Уянаев Тимуррэ (кг 55-рэ) Мисиров Исмэхьилрэ (кг 66-рэ).
Мейкъуапэ къыщыхэжаныкIа ди лъахэгъухэм Iэмал ягъуэтащ Иркутск къалэм мы мазэм щекIуэкIыну Урысей Федерацэм и щIалэгъуалэ зэпеуэм хэтыну.
Къаудыгъу Заур.
